**אנו משפיעים על הסביבה**

**⏴ במבט חדש לכיתה ב**

**היקף יחידת הלימוד:** 2 שעורים

**עמודים:**75 -82

**מטרות**

* התלמידים יתארו כיצד בני האדם משפיעים/משנים את הסביבה .
* התלמידים יסבירו שעל בני האדם מוטלת האחריות לשמור על הסביבה ולמנוע פגיעה ביצורים חיים אחרים.
* התלמידים יציעו דרכים להסביר כדי לשמור על הסביבה.

**מהלך השיעור**

| **מרכיבי מעגל הלמידה** | **פעילויות** |
| --- | --- |
| **פתיחה** | * קוראים את סיפור הפתיחה **ושוב יעל הביטה סביב**, עמוד 62 ומקיימים דיון . * מה השתנה בגינה? * מי פגע בגינה? * האם הגינה היא סביבת חיים? * מדוע חשוב לשמור עליה?   מטרת הסיפור כאן היא להצביע על שינוי שהתרחש בסביבה ולתאר אותו. מומלץ לשוחח עם התלמידים ולהנחות אותם לזיהוי עניינו המרכזי של הסיפור: השינוי. למעשה, בשני סיפורי הפתיחה (ביחידת לימוד 001) התחולל שינוי בעקבות פעולה שעשו אנשים: בביקור הראשון של יעל בסביבה – נטיעת עצים הביאה להיווצרות סביבה, ובביקור השני – השלכת פסולת הביאה לפגיעה בסביבה. כדאי לעודד את התלמידים להתייחסות ערכית לשני הסיפורים: איך הרגישו ביחס לראשון, איך הם מרגישים ביחס לשני. מה יחסם לעניין ה"אכפתיות" כפי שהועלה כאן – ואיך הוא בא לידי ביטוי בשני הסיפורים. |
| **התנסו 4** | * קוראים את קטע הפתיחה בעמוד 75. * איך בני אדם פוגעים בסביבה? * איך בני אדם משנים את הסביבה ? * האם משנים אותה לטובה או לרעה? או גם לטובה וגם לרעה? * האם מי שמשפיע על הסביבה צריך להיות גם אחראי לה? * האם אחריות כזו היא עניין רק של "גדולים" - אנשים וגופים ציבוריים, או שגם אנחנו "הקטנים" אחראים לסביבה ויכולים להשפיע עליה במעשינו?   נושא מגוון המינים והצורך לשמור עליו עולה מהטקסטים ומהפעילויות המובאות ביחידת לימוד זו. כדאי להציג את הנושא הזה, תחילה ברוח הטקסט (הביטו! איזה עולם עשיר של יצורים חיים)*,* כלומר בהקשר הרגשי חווייתי ערכי, ואחר כך לדון בתועלת שיש לאדם בשמירה על היצורים החיים. אחרי התיאור מומלץ לבקש מהתלמידים להביע את רגשותיהם ואת דעתם ביחס ל"עושר" המינים: איך זה משפיע על העולם שבו אנחנו חיים - עושה אותו מעניין יותר, נעים יותר, מרגש יותר וכדומה. איזו תועלת אפשר להפיק מן העושר הזה? יש להנחות את התלמידים לדון במוצרים שאנחנו מפיקים מן היצורים החיים: מזון, תרופות, עצים לצרכים שונים וכדומה. דיון כזה מוביל להצגת העניין הערכי: האחריות שמוטלת עלינו כאשר אנחנו מתערבים בסביבה שבה חיים היצורים החיים ומשנים אותה, כפי שבאה לידי ביטוי בקטע המידע "כיצד זה קורה" (בתוך "אנחנו משפיעים על סביבות החיים").   * מעיינים בתמונות קוראים את קטעי המידע שבעמודים 76 - 79 ועונים על השאלות.   המשימה מסבה את תשומת לב התלמידים לפגיעה של האדם בסביבה באמצעות סדרת תמונות המציגות מפגעים סביבתיים. חשוב להתייחס לכל תמונה וכן לקטע המידע הנלווה לה. בעקבות העיון בתמונות וקריאת הטקסטים, חשוב לדובב תלמידים לתאר אם גם הם נתקלו בחייהם במפגעים דומים לאלה שרואים בתמונות או במפגעים סביבתיים אחרים. המפגעים הסביבתיים מתייחסים לפגיעה "בביתם של היצורים החיים" וכן בפגיעה בשני צורכי קיום בסיסיים שנלמדו בפרק הראשון "מים" ו"אוויר".  לאחר הבאת התלמידים למודעות לשלושת סוגי המפגעים הסביבתיים ולהשלכות שיש לכך על קיומם של יצורים חיים אחרים ועלינו, עולות שאלות כגון: של מי האחריות? האם אפשר גם אחרת? כיצד אנחנו יכולים לשמור על הסביבה? שאלות אלה מטופלות במסגרת התבנית הלימודית "שומרים על כדור הארץ". |
| **המשגה** | * קוראים את הסיפור **עוד מקרה שהיה: נדב והצב**, עמודים 80 - 82 . * מומלץ להפנות לאתר "סבבה" של המשרד להגנת הסביבה ולבקש מהתלמידים   לבחור באחת הדרכים לשמירה על מגוון המינים ("שומרים על מגוון המינים") ולייצר כרזה בנושא. רצוי לחלק את התלמידים על פי נושאים שונים כדי ליצור גיוון מרבי בכרזות. |
| **יישום** | * עונים על שאלות 4- 6 בתבנית **במבט חוזר** , עמודים 84 - 85. |
| **סיכום ורפלקציה** | * כתב/י כללים לשמירה על כל סביבה (טבעית או מלאכותית). * הסבירו את הטענה הבאה: כשאנו שומרים על צמחים ובעלי חיים בסביבה אנו שומרים גם על עצמנו. * מה למדתי בשיעור? * מה השיעור חידש לי? * כיצד למדנו ומה אהבתי בשיעור? |